Nok en bonusfest hos Equinor: – En anerkjennelse av det våre ansatte har levert
Equinor-ansatte sin bonus går ned fra 9,3 prosent for 2022 til 8 prosent for 2023. Den er likevel fortsatt dobbelt så høy som målbonusen. – Vi skal være konkurransedyktige, ikke lønnsledende, sier Equinor. I 2022 fikk Equinor-ansatte tidenes største bonus med 10,5 prosent av 2021-lønnen utbetalt. Det året fikk alle Equinor-ansatte også gleden av en ekstraordinær julebonus på 1000 dollar for «høy arbeidsbelastning». Pengene har i lang tid fosset inn på selskapets kontoer i takt med skyhøye gasspriser og høye oljepriser. Siden rekordåret i 2022, hvor prisene økte drastisk deriblant som følge av krigen i Ukraina og energiknapphet i verden, har olje- og gassprisen stabilisert seg på et lavere nivå. Det resulterte i at bonusen for 2022 også ble noe lavere, med 9,3 prosent av 2022-lønnen. Etter det Aftenbladet kjenner til blir den generelle bonusen til de ansatte som ikke er omfattet av andre ordninger, som ledelsen og tradingvirksomheten, på 8 prosent av 2023-lønningen. Det bekrefter pressetalsperson for Equinor, Rikke Høistad Sjøberg, overfor Aftenbladet. Bonusen går ned med 1,3 prosent – Bonusen for 2023 er på 8 prosent, noe som er ned fra 9,3 prosent for 2022. Årets bonus er en anerkjennelse av de solide leveransene som våre ansatte har levert i 2023, sier hun til Aftenbladet. Den generelle målbonusen, altså det Equinor har som målsetting om å gi sine ansatte, er på 4 prosent av grunnlønnen. Det er om lag 17.000 av selskapets ansatte som er en del av den generelle bonusordningen. – Beregningen av den generelle bonusen er basert på en samlet vurdering av selskapets resultater, sier Sjøberg. På spørsmål om hva som var bonusnivået blant ledelsen, viser hun til den kommende årsrapporten som blir publisert 21. mars i år. De siste dagene har debatten rundt bonuser i statlige selskaper rast, etter at DN har rapportert om Statkraft sine elleville bonusutbetalinger. Holder fortsatt et høyt nivå Med en generell målbonus på 4 prosent, er årets bonus fortsatt å regne som svært høy sammenlignet med tidligere år. – Samfunnet for øvrig har opplevd en nedgang i kjøpekraft og flere opplever økonomiske utfordringer, hvordan rettferdiggjør Equinor å fortsette med store bonusutbetalinger til sine ansatte, spesielt i lys av de rekordhøye bonusene de siste årene? – Vi har en bonusordning for de fleste ansatte og det har vi hatt i mange år. Det er en viktig del av den totalpakken vi tilbyr og det er viktig med forutsigbarhet og kontinuitet rundt den. Når det er sagt skal Equinor være konkurransedyktige, men ikke lønnsledende, svarer Sjøberg. I rekordåret 2022 utgjorde bonusen samlet omtrent 1,3 milliarder kroner. Hva denne summen blir på i år, kan ikke Sjøberg å belyse på nåværende tidspunkt. Lavere nivå enn konkurrentene Konserntillitsvalgt for Safe i Equinor, Bjørn Asle Teige, bekrefter også årets bonusprosent. – Det stemmer og ble opplyst om i våre interne kanaler nylig, sier han.  Som fagforeningsmann understreker han at han er mer opptatt av arbeidsvilkår og en generell lønnsutvikling. Han anerkjenner likevel at bonusordningen er en måte for bedriften å skape engasjement og tilhørighet mellom arbeidsgiver og ansatte.  Han påpeker også at nivået i Equinor er langt lavere enn hos konkurrentene.  – Andre bedrifter regner bonusen ut ifra full årslønn og feriepenger, mens offshoreansatte i Equinor kun får bonus ut ifra grunnlønnen, sier han. For eksempel var bonusen hos Vår Energi i 2022 satt til maksimalt nivå: 25 prosent av grunnlønnen.
Equinor sin årlige bonus for ansatte vil gå ned fra 9,3 prosent i 2023 til 8 prosent i 2024, men er fremdeles dobbelt så stor som målbonusen på 4 prosent. I 2022 fikk Equinor-ansatte tidenes største bonus på 10,5 prosent av lønnen på grunn av høye gass- og oljepriser, samt en ekstra julebonus. De siste dagene har det vært debatt rundt store bonuser i statlige selskaper etter rapporter om omfattende bonusutbetalinger hos Statkraft. Bonusnivået til Equinor er lavere enn hos konkurrerende selskaper, ifølge konserntillitsvalgt for Safe i Equinor, Bjørn Asle Teige.